Vragmotors met petrolbomme bestook | Netwerk24
Deur Ügen Vos en Alex Mitchley, News24 24 November 2020 20:19
'n Vragmotor staan in ligte laaie in Bethal, Mpumalanga. Foto: SA Long Distance Truckers Facebookblad
Die polisie het op die N3-oprit na Heidelberg afgekom op 'n brandende vragmotor. Hulle het 'n gewonde man langs die vragmotor gekry en ook die lyk van die 45-jarige vragmotorbestuurder. Hy het skiet- en brandwonde opgedoen. Sy naam is nog nie bekend gemaak nie, maar hy het vir 'n vervoermaatskappy van Pinetown gewerk.
Nog 'n vragmotor is in Alberton aan die brand gesteek, maar die bestuurder kon voor die aanvallers vlug. Dieselfde lot het 'n vragmotorbestuurder in Volsloorus te beurt geval. Hoewel sy vragmotor ook uitgebrand is, het hy sonder beserings ontsnap.
In Mpumalanga het twee vragmotorbestuurders vroeg Maandag ter nouer nood aan die dood ontkom toe hul vragmotors in Bethal in Mpumalanga met petrolbomme bestook is.
'n Vragmotor wat Maandagaand in Leondale in Johannesburg aan die brand gesteek is.Foto: SA Long Distance Truckers Facebookblad
Konst. Thomas Mogadime, polisiewoordvoerder, het gesê 'n vragmotorbestuurder het Maandagaand langs die Mica-hardewarewinkel afgetrek om te rus en later wakker geskrik toe hy hoor hoe 'n venster breek.
"Die man het geskrik toe hy sien sy vragmotor slaan aan die brand," het Mogadime gesê.
In 'n afsonderlike voorval moes 'n vragmotorbestuurder ook vlug toe hy skielik vlamme en rook oral gewaar. Die vragmotorbestuurder en sy assistent kon daarin slaag om uit die vragmotor te spring. Mogadime beraam die skade op ongeveer R1,75 m.
Vyf vragmotors is ook Saterdagaand tussen Parys en Sasolburg in die Vrystaat aan die brand gesteek. Brig. Motantsi Makhele, polisiewoordvoerder, het gesê die vragmotors moes stop nadat 'n petrolbom na een van hulle geslinger is. Volgens hom is daar na bewering terselfdertyd op ander vragmotors geskiet. "Die bestuurders moes in 'n veld in hardloop om te vlug. Vier ander vragmotors is aan die brand gesteek," het Makhele gesê.
Met die polisie se aankoms by die toneel het brandbestryders reeds die vlamme geblus. Die vragmotorbestuurders is vir traumabehandeling na die distrikshospitaal in Parys geneem.
Nege vragmotors is op 19 November in Heidelberg in Gauteng aan die brand gesteek. Volgens kapt. Mavela Masondo, polisiewoordvoerder, het 'n wit Toyota Quantum en 'n swart Volkswagen-motor die hoofpaaie Donderdag omstreeks 20:30, voor die aanvalle, versper.
"Kort daarna het 'n aantal vragmotors in ligte laaie gestaan nadat dit met petrolbomme bestook is. Sewe vragmotors is op die N3-hoofweg tussen Heidelberg en Vosloorus aan die brand gesteek. Twee vragmotors op die R103-pad het ook deurgeloop," het Masondo gesê.
"Die motief vir die aanvalle op vragmotors is nog nie duidelik nie," het Masondo gesê.
Gen.maj. Patricia Rampota, waarnemende provinsiale polisiekommissaris in Gauteng, het opdrag gegee om alle beskikbare hulpbronne aan te wend om die skuldiges aan te keer.
'n Multi-dissiplinêre ondersoekspan het Maandag reeds vyf verdagtes in hegtenis geneem op aanklagte van intimidasie. Die verdagtes was deel van 'n groep betogers, wat Maandag op 'n vragvervoermaatskappy in Alberton toegesak en op werk aangedring het.
Die groep het glo oproerig geraak toe twee van die maatskappy se senior lede aansoekvorms vir indiensneming uitgedeel het.
Een van die nege vragmotors wat op 19 November in Heidelberg verwoes is. Foto: SA Long Distance Truckers Facebookblad